KIRJALLINEN KYSYMYS P-1700/02 esittäjä(t): Alexandros Baltas (PSE) komissiolle. Puuvillan tuotantotukea koskevan yhteisön järjestelyn asetuksen 1051/2001 mukainen täytäntöönpano Kreikassa markkinointivuonna 2001—2002.



Virallinen lehti nro 301 E , 05/12/2002 s. 0212 - 0213



KIRJALLINEN KYSYMYS P-1700/02 esittäjä(t): Alexandros Baltas (PSE) komissiolle (6. kesäkuuta 2002) Aihe: Puuvillan tuotantotukea koskevan yhteisön järjestelyn asetuksen 1051/2001 mukainen täytäntöönpano Kreikassa markkinointivuonna 20012002 Tietyt puuvillantuottajat ovat käyttäytymisessään jättäneet ottamatta huomioon puuvillantuotantoa koskevat säännökset tai rikkoneet niitä sillä seurauksella, että säännöksiä noudattaneet tuottajat ovat joutuneet suojattomaan tai riskialttiiseen asemaan; Puuvillantuotantoa koskeva muutettu yhteisön kehys saatiin valmiiksi paljon tuotantokauden alkamisen jälkeen ja joka tapauksessa sen jälkeen, kun valmistelutyöt oli jo tehty pelloilla ja puuvillansiemenet kylvetty; Komission ehdotuksessa asetukseksi oli monia ja merkittäviä eroja verrattuna neuvoston lopulta hyväksymään asetustekstiin (EY) N:o 1051/2001(1) ja näin aiheutettiin tuottajien kustannuksella lisähämmennystä ja -ongelmia. Näiden seikkojen taustaa vasten kysyn: Mihin toimiin komissio aikoo ryhtyä suojellakseen säännöksiä tunnollisesti noudattaneita tuottajia vahingoilta, joita heille voi koitua niiden tuottajien käyttäytymisen vuoksi, jotka eivät ole noudattaneet säännöksiä tai jotka ovat yrittäneet tehdä vilppiä? Kuinka varmistetaan se, että tuottajien luvallisia odotuksia vastaan ei ole väkivalloin rikottu, kun puuvillajärjestelyä koskevaa muutettua puiteasetusta ei julkaistu ajoissa? Aikooko komissio ryhtyä joko oikaiseviin toimiin (niiden asetusten kohtien tarkistaminen, joissa on epäselvyyttä) tai tilapäisiin toimiin (siirtymäjärjestelyjen perustaminen satovuodelle 2001 niiltä osin kuin asetusten viivästynyt julkaiseminen on aiheuttanut tuottajille ongelmia)? (1) EYVL L 148, 1.6.2001, s. 3. Franz Fischlerin komission puolesta antama vastaus (25. kesäkuuta 2002) Yhteisön lainsäädännön mukaan sellaisissa tapauksissa, joissa tuottaja on syyllistynyt väärinkäytöksiin, jäsenvaltioiden on säädettävä säännösten rikkomiseen sovellettavista seuraamuksista ja toteutettava tarvittavat toimenpiteet sen varmistamiseksi, että nämä seuraamukset pannaan täytäntöön. Komission 13. joulukuuta esittelemä puuvillan tukijärjestelmän tarkistusta koskeva ehdotus on julkaistu Euroopan yhteisöjen virallisessa lehdessä(1). Ehdotuksen säännökset, jotka koskevat erityisesti kohdehinnan laskuun liittyviä prosentuaalisia muutoksia, kun taatut kansalliset määrät ylittyvät, ja jäsenvaltioiden mahdollisuutta tarvittaessa rajoittaa tukikelpoista pinta-alaa soveltamalla tasapuolisia perusteita ympäristötekijöiden perusteella, olivat siis olleet tiedossa monta kuukautta ennen normaalia kylvöaikaa 20012002. Tuottajien olisi näin ollen pitänyt olla varautuneita mukautusjärjestelmään, vaikka neuvosto vahvisti uusien toimenpiteiden tarkan luonteen lopullisesti vasta toukokuussa 2001. Komission arvion mukaan yhteisön lainsäädäntö on puuvillan osalta riittävän selkeä. Komissio kuitenkin pidättää itsellään oikeuden sekä ehdottaa että toteuttaa muutoksia, mikäli tämä on järjestelmän toiminnan kannalta välttämätöntä. (1) KOM(1999) 492 lopullinen.